钦定古今图书集成/明伦汇编/官常典/第738卷 > 曹鼐
## 钦定古今图书集成/明伦汇编/官常典/第738卷 > 曹鼐

按《明外史》本传：“鼐字万锺，宁晋人。少伉爽有大志，事
继母以孝闻。由乡举，宣德初中会试副榜，授代州训
导。上章言：‘臣年少学问未充，不敢为人师，愿进业太
学，或授别职自效’。宣宗嘉之，命授县幕，俾习民事，且
以馀力进学，遂改泰和县典史，力学不倦。七年，以督
工匠至京师，疏乞入试，复中顺天乡举。明年，举进士”
一甲第一，赐宴礼部。进士赐宴礼部，自鼐始。入翰林
为修撰。英宗即位，充经筵讲官。《宣宗实录》成，进侍讲，
锡三品章服。五年入直文渊阁，参预机务。初，大珰、王
振用事，一日语大学士杨士奇、杨荣曰：“朝廷事久劳
公等，公等亦高年倦勤矣。”士奇曰：“老臣尽瘁报国，死
而后已。”荣曰：“吾辈衰残，无以效力，当择后生可任者，
报圣恩耳。”振喜而退。荣语士奇曰：“彼厌吾辈矣，一旦
内中出片纸，令某人入阁，当奈何？不如及此时进一
二贤者，同心协力，尚可为也。”士奇以为然。翼日，遂列
侍读学士苗衷、侍讲学士马愉及鼐等名以进。于是
愉、鼐被擢用。鼐为人内刚外和，通达政体。荣既殁，士
奇常病不视事，阁务多决于鼐，英宗以为贤。九年进
翰林学士、吏部左侍郎。王振虽专愎，然颇敬鼐。鼐随
事调护，多引正人列于清要以自助。也先入寇，振挟
帝亲征。朝臣交章谏止，皆不听。鼐与张益以阁臣扈
从未至大同，士已乏粮，宋瑛、朱冕全军覆没。诸臣又
请班师，振不许。趣诸军进，大将未勇膝行听命。尚书
邝埜、王佐跪草中，不得请。钦天监正彭德清言：“天象
示警，若前，恐危乘舆。”振詈之曰：“尔何知？若有此，亦天
命也。”鼐曰：“臣子固不足惜，主上系天下安危，岂可轻
进？”振终不从。既而前驱败报踵至，始惧欲还，副将郭
登言当自紫荆关入，鼐益以闻，振又不从。行营趋紫
荆才四十馀里，复折而东趋居庸。未至，次《土木》。寇大
集，且遣使通和。帝召鼐草诏答之。振急令移营，行列
大乱。寇骑蹂阵而入，帝突围不得出，拥以去，鼐、益等
遂俱及于难。景帝立，赠鼐少傅、吏部尚书、文渊阁大
学士，谥“文襄”；官其子恩为大理评事。英宗复位，加赠
太傅，改谥“文忠”；复官其孙荣为锦衣百户。